**Åpen invitasjon til temanummer: Å kultivere myndiggjøring i lærerutdanning og skole for økt livskvalitet blant elever**

Norden har aldri hatt så godt utdannede og kompetente unge som i dag. Samtidig viser forskning at en av de største utfordringene for folkehelsen i de nordiske landene er at psykiske helseproblemer blant unge stadig øker (Nordens Välfärdscenter, 2017).

Verdens helseorganisasjon (WHO) (1999, s. 3) definerer psykisk helse som “a state of well-being in which an individual realizes his or her own abilities, can cope with the normal stresses of life, can work productively and is able to make a contribution to his or her community”. WHOs regionale kontor for Europa har, siden 1982, i samarbeid med Health Behavior in School-aged Children (HBSC) søkt innsikt i unge menneskers velvære, helseatferd og sosiale kontekst i 50 land. Funn fra HBSC-studiene anvendes til å informere styringsmakter og praksisfeltet for å forbedre livene til unge mennesker (Inchley et al., 2020). Resultater fra de siste HBSC-studiene viser at livstilfredshet blant ungdom har gått ned i de fleste nordiske land (Due et al., 2019; Inchley et al., 2020). En fersk nordisk undersøkelse (Norge og Sverige) rapporterer i tillegg at den globale COVID-19- pandemien har ført til en ytterligere og markant nedgang i livskvalitet blant unge (Haugseth & Smeplass, 2021).

Livskvalitet handler om det som gir livet verdi og mening og omfatter både subjektive og objektive sider ved livet. Subjektiv livskvalitet handler om den enkeltes fungering i det daglige (for eksempel opplevelse av mestring, mening, tilhørighet og engasjement), positive og negative følelser (som glede, tristhet, sinne og nervøsitet) samt den enkeltes opplevelse, følelse og vurdering av hvor tilfreds man er med livet som helhet (som for eksempel livstilfredshet). Den objektive livskvaliteten handler om sentrale sider ved livssituasjonen – som frihet, trygghet, helse, fellesskap og selvutvikling (Nes et al., 2018). God livskvalitet kan med andre ord oppsummeres med det å mestre, være tilfreds og aktiv, ha et fellesskap, positiv selvfølelse og en grunnstemning av glede. Livskvalitet kan ses i sammenheng med myndiggjøring (empowerment). WHO (1999, s. 16) definerer myndiggjøring innen helsefremmende arbeid som «a process through which people gain greater control over decisions and actions affecting their health». Myndiggjøring handler om å styrke den enkelte til å ta eierskap til eget liv gjennom å støtte opp under individets iboende ressurser ved å fokusere hva personen faktisk *kan gjøre* (mestring). Myndiggjøring handler også om å stå opp mot krefter som forårsaker passivitet og avmakt ved å sette søkelys på hva personen *ikke kan gjøre* (Amundsen, 2019).

Skolen er en av samfunnets viktigste arenaer for livskvalitetsfremmende og helseforebyggende arbeid blant unge (Lillejord et al., 2018). Det å trives og mestre skolen er dermed et viktig aspekt i elevers opplevelse av livskvalitet (Pettersen & Johansen, 2019; Uthus, 2017). Tross dette, går det frem av den nyeste HBSC-rapporten (2020) at ungdommer både i Norden og i andre land føler seg presset av skolearbeid og at unge mennesker som rapporterer at de misliker skolen har økt. I rapporten blir det også vist til at skoleopplevelsen og skoletilfredsheten til de unge forverres med alderen og at opplevelsen av støtte fra lærere og klassekamerater synker etter hvert som skolepresset øker (Inchley et al., 2020). En systematisk kunnskapsoversikt fremhever samtidig at det er en klar sammenheng mellom langvarig negativt stress og alvorlige helseproblemer, og at skolen er en sentral bidragsyter til elevers negative stress. I kunnskapsoversikten blir det også påpekt at det er vanskelig å si hvor mye av stresset de unge rapporterer om som skyldes skolen og hva som må tilskrives mer generelle utviklingstrekk i samfunnet, men at skolen likevel må ta elevenes helseutfordringer på alvor (Lillejord et al., 2017).

De nordiske landene er medlem av *Schools for Health in Europe network foundation* (SHE). SHE har eksistert siden 1991, og startet som et nettverk som skulle støtte opp under WHO. SHE ble en egen selvstendig stiftelse i 2017. Målet til SHE er å forbedre helsen til barn og unge i Europa, med et særlig fokus på skolen (SHE, u.å.). I de nordiske landene arbeides det på ulikt vis for å bedre barn og unges livskvalitet og helse i skolen. Den svenske regjeringen har innført en nasjonal strategi for psykisk helse for 2016-2020 (Ahnquist et al., 2017). Island har et eget departement, Department of Public Health and Wellbeing Directorate of Health in Iceland (DOHI), som har ansvar for å ivareta folkehelsen til den islandske befolkningen og har utformet en tiltaksplan for alle skoler på Island for perioden 2016-2020 (Guðmundsdóttir, 2021, s. 1–47). I Danmark har det danske undervisningsdepartementet siden 2014 gjennomført årlige nasjonale trivselsundersøkelser for barn i alle aldre i offentlig skole, som et verktøy for skoler til å overvåke elevenes velvære, for å gjøre informerte justeringer av sin egen relaterte praksis og informere utdanningspolitikken på kommunalt nivå (Larsen et. al., 2020). I Finland har fysisk, psykisk og sosial helse vært et eget fag i grunnutdanningen siden 2004 (Karlsen, 2016). I Norge ble Folkehelse og livsmestring (FoL) innført som et tverrfaglig tema i skolen, høsten 2020 (Læreplanverket, LK20; (Utdanningsdirektoratet, 2017). I Norge foregår det samtidig endringer knyttet til skolenes og kommunenes ansvar for skolers kompetanseutvikling (Gjerustad et al., 2019), eksempelvis desentralisert ordning for kompetanseutvikling i skolen (Dekomp).

Å fremme elevers livskvalitet, folkehelse og livsmestring vil kreve en sammensatt kompetanse hos både lærerutdannere og lærere. Ifølge Lillejord et al. (2018) må skolens tenkning og praksis endres, slik at den i større grad støtter opp under elevenes aktive og selvrealiserende natur, hvis skolen skal kunne bidra til at barn og unge mestrer livene sine og blir aktive og selvstendige samfunnsborgere.

Det foreligger relativt lite norsk forskningsbasert kunnskap som omhandler temaene folkehelse og livsmestring (Klomsten & Uthus, 2020) og livskvalitet rettet mot skole og lærerutdanning. Vi erfarer samtidig at det er vanskelig å skaffe en oversikt over forskning som har rettet oppmerksomhet mot elevers livsmestring og livskvalitet i de øvrige nordiske landene. På bakgrunn av dette synes det relevant å invitere til et temanummer som setter søkelys på hvordan skole og lærerutdanning gjennom å kultivere myndiggjøring kan fremme elevers livskvalitet gjennom ulike perspektiver, praksiser og didaktiske tilnærminger.

Emner som er av interesse for dette temanummeret inkluderer, men er ikke begrenset til følgende:

Komparative studier i Norden om elevers livskvalitet, folkehelse og livsmestring i skolen;

Studier som retter fokus på lærerutdanningens rolle for å heve studenters kompetanse i å fremme elevers livskvalitet, folkehelse og livsmestring;

Studier som undersøker hvordan skoler arbeider systematisk med å fremme elevers livskvalitet, folkehelse og livsmestring;

Studier som undersøker didaktiske tilnærminger som kan bidra til å fremme elevers livskvalitet, folkehelse og livsmestring;

Studier som studerer kjønnsforskjeller relatert til elevers livskvalitet, folkehelse og livsmestring;

Dokumentanalyser av sentrale styringsdokumenter relatert til elevers livskvalitet, folkehelse og livsmestring;

Teoretiske bidrag relatert til temanummerets fagområde.

**Referanser**

Amundsen, S. (2019). *Empowerment i arbeidslivet: Et myndiggjøringsperspektiv på ledelse, selvledelse og medarbeiderskap*. Cappelen Damm Akademisk.

Ahnquist, J., Telander, J. & Erixon, I. (2017). The Swedish Experience of developing and implementing a national mental health strategy, and efforts to prevent suicide. National Public Health Agency of Sweden. <https://eurohealthnet-magazine>.eu

Due, P., Torsheim, T., Potrebny, T., Välimaa, R., Suominen, S., Rasmussen, M., [Currie](https://www.idunn.no/doi/10.18261/issn.2464-4161-2019-02-03#con8), C. & Damsgaard, M.T. (2019). Trends in high life satisfaction among adolescents in five Nordic countries 2002–2014. *Nordic Welfare Research, 4* (2019), pp. 54-66. <https://doi.org/10.18261/issn.2464-4161-2019-02-03>

Gjerustad, C., Smedsrud, J. & Federici, R. A. (2019). *Systematisk arbeid med psykisk helse i skolen: Spredning, bruk og implementering av eksterne skoleprogram*. Nordisk institutt for studier av innovasjon, forskning og utdanning (NIFU). <https://tinyurl.com/2p8p6ysk>

Guðmundsdóttir, I. (2021). *Health Promoting Schools in Iceland. Mental Health Promotion at Schools. Department of Public Health and Wellbeing Directorate of Health in Iceland.* Schools for Health in Europe network foundation. <https://www.schoolsforhealth.org/sites/default/files/editor/assembly/2021-iceland-mental-health.pdf>

Haugseth, J. F. & Smeplass, E. (2021). *BULKIS-RAPPORT 2/21. Ungdomstid med smitteverntiltak: En sammenligning av unges egenrapporterte livskvalitet og tillit i Norge og Sverige 2020/2021.* BULKIS: Forskningsgruppen Barn og unges livskvalitet i skole og oppvekst. Institutt for lærerutdanning (ILU), Norges teknisk-naturvitenskapelige universitet (NTNU). <https://tinyurl.com/kw66wsra>

Inchley, J., Currie, D., Budisavljevic, S., Torsheim, T., Jåstad, A., Cosma, A., Kelly, C. &

Arnarsson, Á. M. (2020). *Spotlight on adolescent health and well-being Findings from the 2017/2018 Health Behaviour in School-aged Children (HBSC) survey in Europe and Canada International report. International report VOLUME 1. KEY FINDINGS.* World Health Organization. <https://apps.who.int/iris/bitstream/handle/10665/332091/9789289055000-eng.pdf>

Karlsen, R. K. (2016). *Helse er skolefag i Finland.* Nasjonalt kompetansesenter for psykisk helsearbeid. <https://www.napha.no/skolefag_helse>

Klomsten, A. T. & Uthus, M. (2020). En sakte forvandling. En kvalitativ studie av elevers erfaringer med å lære om psykisk helse i skolen. Nordisk tidsskrift for utdanning og praksis, 14(2), 122–139. <https://doi.org/10.23865/up.v14.2210>

Larsen, A. F., Leme A. S. C. & Simonsen, M. (2020). *Pupil Well-being in Danish Primary and Lower Secondary Schools*.[Pupil Well-being in Danish Primary and Lower Secondary Schools (au.dk)](https://childresearch.au.dk/nyheder/nyhed/artikel/pupil-well-being-in-danish-primary-and-lower-secondary-schools/)

Lillejord, S., Børte, K., Ruud, E. & Morgan, K. (2017). Stress i skolen – en systematisk kunnskapsoversikt. Kunnskapssenter for utdanning. [www.kunnskapssenter.no](http://www.kunnskapssenter.no/)

Nes, R. B., Hansen, T. & Barstad, A. (2018). *Livskvalitet. Anbefalinger for et bedre målesystem.* Helsedirektoratet. <https://tinyurl.com/yz3vedba>

Nordens Välfärdscenter. (2017). *Unge inn i Norden – psykisk helse, arbeid, utdanning.* Nordens Välfärdscenter. <https://nordicwelfare.org/wp-content/uploads/2017/10/anbefalinger-unge-no.pdf>

Pettersen, M. & Johansen, M. D. (2019). «Å mestre skolen er å mestre livet». En kvalitativ studie om hvordan arbeid med elevers selvoppfatning kan fremme livsmestring blant elever i barneskolen. [Masteroppgave, Norges arktiske universitet]. UiT Munin. <https://hdl.handle.net/10037/15622>

Schools for Health in Europe network foundation (SHE). <https://www.schoolsforhealth.org/about-us>

Utdanningsdirektoratet. (2017). *Overordnet del av læreplanverket LK20.* Utdanningsdirektoratet. <https://www.udir.no/lk20/overordnet-del/>

Uthus, M. (2017b). Elevenes psykiske helse i skolen. Å mestre skolen er å mestre livet. Å mestre livet er å mestre skolen. Introduksjon. I M. Uthus (red.), Elevenes psykiske helse i skolen. Utdanning til å mestre egne liv (s. 17–38). Oslo: Gyldendal Norsk Forlag.

World Health Organization (1999). *Fact sheet No 220: Strengthening Mental Health Promotion.* [Fact sheet No 220: Strengthening Mental Health Promotion - April 1999 (WHO, 1999, 3 p.): Strengthening Mental Health Promotion (vu.edu.pk)](http://library.vu.edu.pk/cgi-bin/nph-proxy.cgi/000100A/http/www.nzdl.org/cgi-bin/library=3fe=3dd-00000-00---off-0cdl--00-0----0-10-0---0---0direct-10---4-------0-1l--11-en-50---20-about---00-0-1-00-0-0-11----0-0-&a=3dd&c=3dcdl&cl=3dCL1.242&d=3dHASH01f34e6a88d81a5f820d4588.2#HASH01f34e6a88d81a5f820d4588.2)

World Health Organization (1998). *Health promotion glossary.* <http://whqlibdoc.who.int/hq/1998/WHO_HPR_HEP_98.1.pdf>